Ágh István

*Világvégi otthonom*

Anyám, istenem, sodrott

Androméda-köd zöld rétje végén

otthonom, Erzsébet napra elmegyek,

felöltöm mentőkötelem.

készítem szögem, kalapácsom,

hogy búcsúzhassak, farolok

másnapos csillagom alá,

holnapi vadlúdsírásba.

Ezután mindig égre nézz,

pengess eltévedt sugarat,

gondolj rám, fejjel lefelé

rád gondolok, mint pókjaid

kapálódzok a semmiben,

nyálamból párolok oxigént,

bukással nyugtatom magam

hátraúszó púpok fölé-

Csak én, még a madár se jár,

hol az a láthatatlan Úr

rendetlenségben hagyta dolgait,

csőrlője ronggyal kitömött.

szálló korpája fényt szakaszt.

kocolódva röpködnek katonaládái.

szívverésére csúszkál

egymáson szép halottaim

poshadt disznótök arca.

Itt keresem régi anyám,

méhét, mely súlytalan,

óráját mely megállt,

a sodrott Androméda-köd

zöld rétje végén otthonomban,

gondolj rám fejjel lefelé,

rád gondolok mint pókjaid.

ha névnapjára elmegyek.

# *Élő verőfény*

Világító repcetábla,

sárga, zöld, majd zöldből sárga

ország, ahol utazom,

aztán más ablakkeretben,

túl a ház mögötti kerten

szemben a domboldalon

sok ezer hektár verőfény

dől, följebb a fatetőknél,

erdő és felhők alatt

nyúlva hosszan, mintha folyna,

húzná szél borzolta sodra,

míg figyelmem rátapad,

csillagközi áramkörbe

vagyok én is belekötve,

mint az egészben a rész,

s már e helyi mikrokozmosz,

nap helyett süt, zöldaranytól

világosul a sötét,

miért jöttem ide éppen,

és éppen most, vendégségem

milyen véletlen lehet?

vagy azt vélem véletlennek

hogy élek még, s ébred bennem

az alvó emlékezet?

függ a repceolaj sárga

óriás reklámplakátja,

s attól nonfiguratív,

hogy vetéstől aratásig

mindig azok nélkül látni,

akik hasznát élvezik,

ám én látom ott a festőt,

a nagy tájképet teremtő

rejtőzködő földművest,

aki nemcsak puszta kézzel

mázolja a színt a képre,

ő a festék s az ecset.

# *(Anyámnak elég oka)*

Anyámnak elég oka volt

félni a faluvégi házban,

hol éjjel kísértetek jártak,

nappal meg valódi bajok

szaggatták föl jajgatását,

karvaly miatt csirkéiért,

s ha elmúlt az életveszély

átokkal enyhített a kárán,

aztán egyszer fölsikoltott,

valami gyanús hangra ébredt,

mintha rányitnák az ajtót,

biztosan a rémek réme

állt ott, s az a pár perc téboly

maradt utolsó emléke.